Béres Attila

*Avagy a második önarcképhez*

Régóta nem írtam verset

reméltem, hogy nem végleges

a reménykedés nem állandó érzés

előjön néha:

hogy feléledhet még a képzelet

De képzelet kell-e a képzelhetetlenhez

a viszketés a szúrás tompa fej

érbredés tarkótájt a görcs

hogy ma is az lesz mint tegnap

csak mélyebben lejjebb

szorít

nincs rajzolt önarckép

a tükör az megvakult,

magamat nem látom

csak azok a képtelen hátterek

ott háttérben gyorsulva tűnnek el

a földek, a vizek, a hegyek,

a gyárak, vetemények,

épületek, lovak, gulyák,

a bányák is,

falvak, vonatok, tegnap még személyek,

korszakok, könyvek

könyvekből elpárolgó

szavak

de a többi ember meg

nyugodtan tovább

pörkölt és hamburger,

időjárás fesztivál falunap

les volt-nem volt les anyád

koszorúzás átadás premier

megemlékezés díszőrség

és összekeverednek a szavak,

és mire hazaérsz a boltból

a szatyorban a krumpli megrohad,

és nem jár a busz és a feltúrt utcákon

Lamborghinik gázolnak kidöntenek

letarolnak

öregasszony gyerek kerítés oly mindegy

nem írok nem leltározok

a versek áradó tömegében

mást mutat a tender:

hogy a leltár

nem költőnek való feladat

hát vigyétek, vigyétek, vigyétek

mi-minden van még

vigyétek mind ami van még

az összes sárga gumikacsát

a tűzoltóautó leesett kerekét

a hasadt építőkockát

a kaleidoszkóp műanyag cserepét

a néma biciklicsengőt

a plüssmaci kivájt szemét

a sánta zsiráfot, és a spájzból

a bűzölgő káposztafejeket

a fürdőszoba csöpögő csapját

a letört kilincseket

könyvek is mind

a meghalt nagypapa szétfoszlott fáslijait

tépjétek ki az lyukas zsebeket

vigyétek a csorba tányért amiből

a megdöglött kutya evett,

és vigyétek az üres virágcserepet

az elgurult üvegszemeket

a marék homokot

de akkor már tényleg mindent

a múltat a jelent a jövőt

minden időt minden színt

illatot emléket

az izmot, ami felemelné a fejet

meg amire nincs szavam

de örökre

semmi ne maradjon

mindent vigyetek

ameddig bírjátok

ameddig bírjátok még

ameddig

meddig

mosolyogj a telefonba

integess